Gereformeerde kerk Brits-Wes

Die Gereformeerde kerk Brits-Wes is die tweede gemeente van die GKSA op die dorp Brits in die provinsie Noordwes. 

Brits-Wes het in 1997 186 belydende en 65 dooplidmate gehad, maar in 2014 164 en 35, wat binne ’n jaar afgeneem het tot onderskeidelik 150 en 27. Die afname in die gemeente Brits tussen 2014 en 2015 was kleiner: die belydende lidmate het afgeneem van 401 tot 391 en die dooplidmate van 87 tot 82. 

Die Gereformeerde kerk Brits het op 20 Januarie 1972 besluit om oor te gaan tot afstigting. Dit het daartoe gelei dat Brits-Wes op 4 Junie daardie jaar formeel van Brits afgestig het. Kort daarna is ’n stuk grond van 9 ha aan die Sonop-pad gekoop.

In die beginjare moes die gemeente heelwat rondval om ’n geskikte lokaal vir eredienste te kry; daarom het lidmate daarna verlang om ’n eie kerkgebou op te rig en as volwaardige kerk te kon optree. Eers het dit gelyk of ’n geldgebrek dié ideaal sou kelder, maar in 1976 het die kerkraad besluit om ’n boufonds te begin en daarmee deur te druk. ’n Jaar later het dit reeds op R31 000 gestaan. 

Die pastorie is in Februarie 1978 voltooi en net daarna kon bouwerk aan die kerkgebou begin. Die argitek was G.T. de Villiers en die koste sou R143 000 beloop. Dr. P.J. Pelser het die gedenksteen op 16 September 1978 onthul en net meer as ’n maand later het die gemeente die gebou betrek. Die kerk is seskantig en het betonpanele as buitemure. Die Persutu-boumetode is gebruik. ’n Seskantige koepel met vensters rondom verskaf die lig in die gebou.

Predikante 
Die gemeente is reeds sedert ds. Gustav Opperman se vertrek in 2012 vakant.
 Van der Merwe, Wynand Jacobus, 1972 – 1976
 Pelser, dr. Petrus Jacobus, 1976 – 24 Maart 1984 (oorlede in die amp) 
 Van der Walt, Philippus Johannes Jacobus, 1984 – 1998 (aanvaar sy emeritaat)
 Smit, Barend Christiaan, 1999 – 2004
 Opperman, Gustav, 2005 – 2012

Bronne 
  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. Van seringboom tot kerkgebou: die argitektoniese erfenis van die Gereformeerde Kerke. Potchefstroom: Administratiewe Buro.
  Schalekamp, ds. M.E. (voorsitter: redaksiekommissie). 2001. Die Almanak van die Gereformeerde Kerke in Suid-Afrika vir die jaar 2002. Potchefstroom: Administratiewe Buro.
  Van der Walt, dr. S.J. (voorsitter: deputate almanak). 1997. Die Almanak van die Gereformeerde Kerke in Suid-Afrika vir die jaar 1998. Potchefstroom: Administratiewe Buro.
  Vogel, Willem (red.). 2014. Die Almanak van die Gereformeerde Kerke in Suid-Afrika vir die jaar 2015. Potchefstroom: Administratiewe Buro.
  Vogel, Willem (red.). 2015. Die Almanak van die Gereformeerde Kerke in Suid-Afrika vir die jaar 2016. Potchefstroom: Administratiewe Buro.

Gereformeerde Kerke in Suid-Afrika